Aðlögun heimsmarkmiða að aðalskipulagi Kópavogs Grein eftir Hjördísi Ýr Johnson , varaformann skipulagsráðs og bæjarfulltrúa Eftir síðustu sveitarstjórnarkosningar var ákveðið að endurskoða aðalskipulags Kópavogsbæjar . aðalskipulagið er hugsað sem virkt stjórntæki og leiðsögn fyrir framtíðarþróun bæjarfélagsins . Þar er meðal annars sett fram stefna bæjaryfirvalda varðandi landnotkun , byggðaþróun , byggðamynstur , samgöngu - og þjónustukerfi og umhverfismál ásamt umhverfismati aðalskipulagsins . Ýmsar ástæður voru fyrir því að ákveðið var að ráðast í endurskoðun aðalskipulagsins en þar vó þyngst samþykkt bæjarstjórnar Kópavogs að innleiða Heimsmarkmið Sameinuðu þjóðanna um sjálfbæra þróun í stefnu Kópavogsbæjar . Kópavogur er fyrsta sveitarfélagið á Íslandi til að innleiða Heimsmarkmiðin með formlegum hætti og að mörgu hefur þurft að huga að . Endurskoðun ásamt samþættingu aðalskipulagsins við stefnu bæjarstjórnar Kópavogs um Heimsmarkmiðin þótti því eðlilegt framhald af þeirri vinnu . Heimsmarkmið Sameinuðu þjóðanna Heimsmarkmið Sameinuðu þjóðanna voru samþykkt árið 2015 . Markmiðin eru 17 talsins og hafa 169 undirmarkmið sem snúast um ýmsa þætti sjálfbærrar þróunar . Á heimasíðu Heimsmarkmiðana , www.heimsmarkmidin.is , kemur fram að þau eru hugsuð sem framkvæmdaáætlun í þágu mannkynsins , jarðarinnar og hagsældar . Þau eru samþætt og órjúfanleg og mynda jafnvægi milli þriggja stoða sjálfbærrar þróunar ; hinnar efnahagslegu , félagslegu og umhverfislegu . Heimsmarkmiðin í aðalskipulagi Við aðlögun Heimsmarkmiðana að aðalskipulagi Kópavogs var ákveðið að samræmingin yrði unnin með mikilvægisgreiningu . Mikilvægisgreining er þekkt aðferðarfræði við kortlagninu á samfélagsábyrð fyrirtækja og felst í að skilgreina og leggja mat á fjölmarga þætti á sviði umhverfis - , samfélags - og efnahagsmála sem hafa áhrif á verkefni eða helstu hagsmunaaðila . Þá eru þau atriði listuð upp og í framhaldinu er hægt að gera aðgerðalista . Haldnar voru þrjár vinnustofur í september og október þar sem leitast var við að skilgreina áhrif aðalskipulags og forgangsröðun heimsmarkmiða . Á fyrstu vinnustofuna mættu starfsfólk ásamt og öðrum fagaðilum , næsta vinnustofa var með fulltrúum íbúa og atvinnulífs , félagasamtaka ( íþróttafélaga og skáta ) , fulltrúum ungmenna - og öldungaráðs , starfsfólki menntasviðs og velferðarsviðs o.fl. og að lokum var vinnustofa með skipulagsráði og bæjarfulltrúum . Í hverri vinnustofu voru um 12 - 20 manns ásamt ráðgjöfum . Niðurstöður vinnunnar verða að kynntar í samráðsferli aðalskipulagsins og þá verður möguleiki á að koma með ábendingar og athugasemdir . Umsjón og ráðgjöf Eins og sjá má þá eru það æði margir sem koma að vinnu sem þessari en öll umsjón er á vegum skipulags - og byggingardeildar umhverfissviðs Kópavogsbæjar í samráði við stjórnsýslusvið og Mannvit verkfræðistofu . Sérfræðingar Mannvits , Rúnar Dýrmundur Bjarnason fagstjóri umhverfismála og Sandra Rán Ásgrímsdóttir sjálfbærniverkfræðingur , eru ráðgjafar verkefnisins og tengiliðir verkefnisins eru Bergljót S. Einarsdóttir verkefnastjóri aðalskipulags og Birgir H. Sigurðsson skipulagsstjóri Kópavogs . Áætlað er að ljúka endurskoðun aðalskipulagsins um mitt næsta ár .